Kosovë: I dërguari i OKB-së thotë se çështja e kthimit të të zhvendosurve duhet trajtuar me kujdes
Ndërkohë që ambasadori Aide po e përfundon vizitën në Kosovë, shefi i UNMIK-ut Petersen, u takua me udhëheqësit kryesorë vendorë
I dërguari i Kombeve të Bashkuara për vlerësimin e plotësimit të standarteve të vëna nga bashkësia ndërkombëtare për Kosovën, ambasadori Kai Aide, kërkoi sot në Prishtinë fleksibilitet në çështjen e kthimit. Ambasadori Aide pohoi pas takimit me ministrin për kthim dhe komunitete Sllavisha Petkovic, se ka një numër sfidash që lidhen me këtë çështje. Ambasadori Aide pohoi gjithashtu se është e rëndësishme që të vendoset një dialog i kthjellët që mund të krijojë besim. Ai tha se kishte biseduar për çështjen e decentralizimit dhe se do të diskutojë këtë çështje në hollësi ditët e ardhshme, me kryeministrin, ministrin Lutfi Haziri dhe përfaqësuesin serb Oliver Ivanoviç. Ministri Petkovic, pohoi se biseda me zotin Aide ishte përqëndruar në pjesën më të madhe të kohës në procesin e kthimit të të zhvendosurve. Ndërkohë që ambasadori Aide po e përfundon këtë vizitë në Kosovë, shefi i misionit të Kombeve të Bashkuara në Kosovë, Soren Jessen Petersen, u takua sot me udhëheqësit kryesorë vendorë, presidentin Rugova, kryeministrin Kosumi dhe kryetarin e Partisë Demokratike në opozitë, Hashim Thaçi. Kryeministri Kosumi pati kërkuar fillimisht krijimin e grupeve të punës nga qeveria për përgatitjen e bisedimeve për statusin, më pas kërkoi që qeveria të emërojë bashkërenduesin e tyre. Zoti Petersen theksoi se Kosova duhet të fillojë të veprojë me përgatitjet për bisedimet për statusin. Kryetari i Partisë Demokratike Hashim Thaçi theksoi se edhe vetë partia e zotit Kosumi, AAK, nuk është e interesuar të fragmentarizojë pa arsye skenën politike në Kosovë. Po sot, pasdite vonë, kryeadministratori Jessen Petersen u takua me presidentin Ibrahim Rugova në rezidencën e tij.